**Tájékoztatás a népkonyha szolgáltatás jelentési kötelezettségéről**

**Tisztelt Felhasználók!**

A szociális igazgatásról és szociális ellátásokról szóló 1993. évi III. törvény (a továbbiakban: Szt.) 20/C. § (1) és (4) bekezdései, a Magyarország 2019. évi központi költségvetéséről szóló 2018. évi L. törvény (a továbbiakban: Kvtv.) 2. melléklet Kiegészítő szabályok 5. *A III. jogcím szerinti támogatásokra vonatkozó speciális kiegészítő szabályok* f) pontja, valamint a szociális, gyermekjóléti és gyermekvédelmi igénybevevői nyilvántartásról és az országos jelentési rendszerről szóló 415/2015. (XII. 23.) Korm. rendelet (a továbbiakban: Nyr) 1. § (1) bekezdés a) pontja értelmében **2019. január 1-től a költségvetési támogatásban részesülő népkonyha szolgáltatás esetében az igénybevevőkre vonatkozóan adatszolgáltatást kell végezni az Igénybevevői Nyilvántartásban, mely feltétele az állami támogatás igénybevételének.**

Az Szt. 20. § (2) bekezdés a)-c) pont valamint a 20/C. § (1) és (4) bekezdései alapján népkonyha szolgáltatás esetében az adatszolgáltatás az igénybevevőre vonatkozóan az alábbi adatokat tartalmazza:

* természetes személyazonosító adatai és Társadalombiztosítási Azonosító Jele,
* lakó- és tartózkodási helye,
* állampolgársága, bevándorolt, letelepedett vagy menekült, hontalan jogállása, a szabad mozgás és tartózkodás jogára vonatkozó adat.

Ha az igénybevevő nem rendelkezik TAJ-jal, és a TAJ igénylésére jogosult a TAJ-t hatvan napon belül nem szerzi be, az érintett a határidő lejártát követő naptól az időszakos jelentésben nem tüntethető fel igénybevevőként. (Nyr. 7. § (4) bekezdés)

*Felhívjuk szíves figyelmüket, hogy a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SzCsM rendelet szerinti papír alapú dokumentációban hamarosan bekövetkező változás nem befolyásolja a jelentéstételi kötelezettséget.*

**A jelentési kötelezettséggel összefüggésben az alábbi tudnivalókat ajánljuk szíves figyelmükbe:**

1. A napi jelentés előfeltétele a **fenntartó részéről egy vagy több E-képviselő kijelölése** az Igénybevevői Nyilvántartásban. A kijelöléshez szükséges dokumentáció és a regisztrációval kapcsolatos információk itt a nyitóoldalon érhetőek el az E-képviselő kijelölése és a kijelölés visszavonása cím alatt.

Ha a népkonyha szolgáltatást nyújtó fenntartónak már van E-képviselője, akkor nem szükséges új E-képviselőt kijelölnie.

1. Felhívjuk figyelmüket, hogy az Igénybevevői Nyilvántartásban a Fenntartó E-képviselőjének feladata a Törzsadatok/Székhely-telephely összerendelés menüpontban **egy vagy több adatszolgálató munkatárs adatainak felvétele** a népkonyha szolgáltatáshoz.
2. Ezt követően **az adatszolgáltató feladata** az igénybevevők valamint az igénylések adatainak rögzítése és a napi jelentés megtétele az Nyr. vonatkozó rendelkezései szerint:
3. Az Nyr. 7. § (2) bekezdés szerint szociális étkeztetés esetén az időszakos jelentési kötelezettséget **naponta, az adott napot követő munkanap 24 óráig** **kell teljesíteni, azt követően, hogy a szolgáltatást az adott napon az igénybevevőnek nyújtották**.
4. Felhívjuk a figyelmet arra, hogy a 2019. január havi jelentéseket az Igénybevevői Nyilvántartásban **az önellenőrzési határidő végéig, 2019. február 15-ig lehet pótolni**, illetve javítani.

A Kvtv. 2. melléklet Kiegészítő szabályok 5. i) pontja (egyidejű igénybevételre vonatkozó szabályok) alapján **a népkonyha szolgáltatás párhuzamosan nem vehető igénybe** az alábbi szolgáltatásokkal:

* szociális étkeztetés (népkonyha vagy szociális konyha)
* gyermekjóléti alapellátás (kivétel: családok átmeneti otthona esetében lehetőség van párhuzamos igénybevételre)
* gyermekvédelmi szakellátás (kivétel: utógondozói ellátás esetében lehetőség van párhuzamos igénybevételre)
* szociális szakosított ellátás (kivétel: éjjeli menedékhely, hajléktalan személyek átmeneti szállása, támogatott lakhatás esetében lehetőség van párhuzamos igénybevételre)

Az Szt. 134/G. § (6) bekezdése szerint a Kvtv. 2. melléklet Kiegészítő szabályok 5. *i)* pont *ia)* alpontját 2019. május 1-jétől kell népkonyhára alkalmazni, ezért **2019. január 1. és 2019. április 30. közötti időszakban a népkonyha szolgáltatás népkonyha szolgáltatással történő párhuzamos igénybevételének nincs finanszírozási következménye.** 2019. január 1-től a KENYSZI-ben később jelentett igénybevételt megjegyzéssel látja el a rendszer (Nyr. 10. §), hogy a szolgáltatók 2019. január 1. és 2019. április 30. közötti időszakban visszajelzést kapjanak a népkonyha esetében párhuzamos igénybevételekről. 2019. május 1-jét követően a Kvtv. vonatkozó rendelkezése alapján az igénybevétel a korábban jelentő szolgáltatónál kerül elszámolásra. A fentiek alapján a népkonyha - népkonyha szolgáltatás egyidejű igénybevétele esetén az Nyr. 10. §-a szerint megjegyzéssel ellátott igénybevételek érdemi kivizsgálására nincs lehetőség.

További segítséget az alábbi elérhetőségeinken kérhetnek:

Ügyfélszolgálat telefonszáma: 06-1/462-6670

email: **kenyszi@onyf.allamkincstar.gov.hu**

Köszönjük az együttműködésüket!

*Magyar Államkincstár*

*Szociális Ellátások Főosztálya*